Toshkent metrosida poyezd ochiq eshik bilan harakatlangani ortidan 3 kishi ishdan olindi

Toshkent metropolitenida poyezdning ochiq eshik vagon bilan harakatlangani bo‘yicha tergov o‘tkazilib, bu yuzasidan “O‘zbekiston temir yo‘llari” qo‘shimcha ma’lumot berdi.

 Kadr: Telegram / “Xushnudbek.uz”
Ma’lum qilinishicha, xizmat vazifalarini noto‘g‘ri bajargani uchun mashinist, elektromontyor-chilangar va elektr harakatlanuvchi tarkibning katta ustasi egallab turgan lavozimidan ozod etilgan.
Shuningdek, elektr bazasi boshlig‘ining elektr harakatlanuvchi tarkibini ta’mirlash bo‘yicha o‘rinbosari ish haqining 40 foizi miqdorida jarimaga tortilgan.
Ma’lumot uchun, 10-aprel kuni Toshkentda metro poyezdi yo‘lovchilar hayotini xavfga qo‘yib ochiq eshik bilan harakatlangani aks etgan video tarqaldi.
Eslatib o‘tamiz, Toshkentda 8-aprel kuni Sergeli yerusti metrosida poyezd yarim yo‘lda to‘xtab qolib, yo‘lovchilar temiryo‘l bo‘ylab piyoda yurishga majbur bo‘lgani, “Toshkent metropoliteni” UK rahbariyati voqea joyida vaziyatning sabablarini aniqlayotgani haqida xabar berilgan edi. To‘xtab qolgan metro yo‘nalishi — Olmazor stansiyasidan Qipchoq stansiyasigacha bo‘lgan oraliqda vaqtinchalik avtobus yo‘nalishi harakati yo‘lga qo‘yilgan. “Toshkent metropoliteni” UK matbuot xizmati Sergeli yo‘nalishidagi poyezdlar harakati soat 16:45 da tiklanganini ma’lum qildi.
Bundan tashqari, 9-aprel kuni “Beruniy” metro bekatida ikki poyezd to‘qnashgani aytilgan video tarqaldi. Toshkent metropolitenining holat bo‘yicha rasmiy izohida ta’kidlanishicha, aslida to‘qnashuv sodir bo‘lmagan, balki poyezd boshqa poyezd yordamida shatakka olib “Beruniy” bekatiga olib kelingan.